Hanua shaba betsatiã hanu Deusbe hãtxamisbu anu ana Deusbe hãtxanũ ika nũ kaya txipax yushinĩ bebũkiri unãmamiskẽ ha txipax huni betsabũ tsumapã hatu unãshũkĩ hawẽ tsumabu pei mirima hatu bishũmiskẽ txaima haki nukutã nũ daĩbainaya
nuku txibãbaĩkĩ metubaĩkĩ mapuabu dasibi unãshubima hui kuxipawẽ hatu yuikĩ:
—Ha huniburã,
Deus kuxipa dasibi binua hawẽ tsumabũ ha dayashũkanikiki.
Hanu kupiaitiã tsuãra matu nemashũtiru hawẽ txanima pashati bai matu unãmakanikiki— akĩ
shaba tibi hawẽtxaĩs bestikima nukukiri yui hãtxakũkainaya Paulõ haska nĩkai ma bika teneshũ dabeketã ha txipaxki yushĩ hikini yuikĩ:
—Jesus Cristõ kuxipawẽ ẽ mia yunuai ha txipax anua kaĩriwe— aka haska was ha yushinĩ hawaira henebainaya
ana ha txipax yushĩyãkĩ pei ana hatu bishũtiruma hawẽ tsumabũ ana hawawẽ haskatima unãtã Paulo inũ Silaski sinatakĩ atxibaĩkĩ hatũ mae namakis hemaĩtĩ anu hatũ shanẽ ibubu bebũ iyukĩ sharabaĩ
hanushũ shanẽ ibu pewanikabũ besuuri hatu nitxĩtã yuikĩ:
—Na judeubunã,
nukũ mae anushũ yusĩkĩ harakiri xinãtimawakĩ dasibibu nuku itimaska wakanikiki.
Hatũ beya haska hiwemisbu nuku yusĩaĩbu nũ Romanobũ nũ txibãbaĩtirubumaki,
haska nuku yusĩnũ ika ikaiburã— hatu waya
hanushũ yurã kaiã mapubaunabũri haska nĩkai sinatai habũri hatu txiteaibũ hatukiri haskaibuwẽ taeshũ hatũ shanẽ ibu pewanikabũ hau hatũ tari pekatã hi siriwẽ hau hatu kuxa kuxa anũbũ hatu yunuabu
habũ hatu kuxa kuxa atxakayamatã bitxiti hiwe anu hatu bitximatã mekenikatũ uĩ pewakĩ hau mekehairanũ yunubiranabu
nĩkatã ana dĩtu uke merãhaira Paulo inũ Silas mistushũ hau haska pashayamanũbũ hi shui dabeyawẽ hatũ tae bitaush arabetã mekekẽ
ha haska wabu habias mexu yamenapũ Deus dayuikĩ Paulo inũ Silasĩ hawẽ kẽwãti Deuskiri nawaibũ ha habu dukũ hatu bitximabũ hatu nĩkaibũ
haskabiama e iskaũ hawaira patxa sakui mixki bitxiti hiwe wanibu takash takash akaya ha haska waya beputi tibi hamebi bepẽmanai keyuaya huni tibi mane dispiwẽ meneshekeabu hamebi txurekei niri iki keyuaya
hanua mekenika bestẽkawã beputi tibi ma bepẽmana uĩtã xinaĩ:
“E hee!
Mĩ haskati kemaĩ.
Dasibi ma kaĩbaini pashabubĩ!
Ibubisbĩ ẽ mawai!”
itã hawẽ nupe txaipa sitã ibubis tenukuyupanã
hawaira Paulõ hui kuxipawẽ yuikĩ:
—Mimebi ibubis txakabuyamawe.
Nuku dasibi nũ hani kamaki— ikaya
hanushũ hawẽ tsumabu bĩ yukatã Paulo inũ Silaski datei saki saki iki kuxikaĩ kẽwaĩ hatu namã dãti itã
hanushũ kaĩmatã hatu yukakĩ:
—Shanẽ ibubuũ,
hanu kupiaitiã ẽ Deus daewakatsis ikaii.
Haskapa,
hau ea mekeshanunã?
— hatu wa
hanushũ habũ kemakĩ:
—Shanẽ Ibu Jesus ikũwãwẽ.
Mia inũ mĩ hiwe anu mibe hiweabubetãs mã haska waya Deusũ matu mekekubaĩshanikiki,
kupiamarã— hatu waya
hawaira bitxiti hiwe mekenika inũ dasibi habe hiweabu nukũ Shanẽ Ibu mekenãkiri hatu yusĩaĩ
nĩkatã mexubiakẽ hatu kuxaxinabu su ika hene habaibu hawaira ũpashwẽ hatu txukatã hanushũ habe hiweabubetãs Jesus mekenã ikũwãkãshuwẽ taeshũ Paulo inũ Silasĩ hatu naximabu
hanua habe hiweabubetã Deus ikũwãbaini benimahairabaĩkĩ hatũ hiwe anu hatu iyushũ hatu pimaxinaibũ
hanua penaya shanẽ ibu pewanikabũ hatũ tsumabu hatu hãtxa bumakĩ yuikĩ:
—Ha huni dabe atxiabu mã hatu bitxixinaburã,
ana hatu hawa wama hau kaĩnũbũ yuitãkãwẽ— akabu bushũ bitxiti hiwe mekenika yuiabu
hanushũ Paulo yuikĩ:
—Ẽ matu hawa wama kaĩmanũ shanẽ ibubũ ea yunukãshukiaki.
Haskakẽ unãnuma burikãwẽ— hatu waya
hakia Paulo kaĩtã shanẽ ibũ tsumabu yuikĩ:
—Nuku dabe Romano documento nũ hayabiakẽ txanima nuku hawa yuka pewama e iskaũ huni dasibibũ berubi nuku kuxa kuxa matu amatã nuku bitxixinabuki.
Ikis natiãri huneri nuku kaĩmakatsis ikanimẽkaĩ?
Haskamaki,
hau habũ ibubis nuku kaĩmai benũbũ hatu yuitãkãwẽ— hatu wa
hanua hatũ tsumabu bushũ haska Paulõ hatu yuia nĩkabaĩ hatũ shanẽ ibubu yuiabu nĩkatã:
—Romano documentoyabu daka— iki datei
haska hatukiri nĩkabirani beshũ daewakĩ hawẽ bitxiti hiwe anua kaĩmatã nitxĩkĩ Paulo inũ Silas yuikĩ:
—Matu haska wakĩ nũ kanexinaki.
Nukũ txakabu xinãma unãnuma burikãwẽ,
nukũ mae henebainirã— hatu wa
bitxiti hiwe anua tashnibaini bui Lídiã hiwetã hikia bayukĩ hanushũ ikũwaĩbu hatu xinã txãkãwãtã Paulo inũ Silas buaibũ Timóteo hatube kaya hakia ea Lucas habianu ẽ baxikuyuniki.